
 11.10.2019
 BG
 Официален вестник на Европейския съюз
 L 260/13
 РЕГЛАМЕНТ ЗА ИЗПЪЛНЕНИЕ (ЕС) 2019/1704 НА КОМИСИЯТА
 от 9 октомври 2019 година
 за добавяне към риболовните квоти за 2019 г. на определени количества, удържани през 2018 г. съгласно член 4, параграф 2 от Регламент (ЕО) No 847/96 на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (1), и по-специално член 4, параграф 2 от него,
 като има предвид, че:
 (1)
 Съгласно член 4, параграф 2 от Регламент (ЕО) No 847/96 най-късно до 31 октомври от годината на прилагане на отпуснатата им риболовна квота държавите членки могат да поискат от Комисията да удържи и прехвърли за следващата година до 10 % от квотата.
 (2)
 С регламенти (ЕС) 2016/2285 (2), (ЕС) 2017/1970 (3), (ЕС) 2017/2360 (4) и (ЕС) 2018/120 (5) на Съвета се установяват риболовните квоти за определени запаси за 2018 г. и се уточнява за кои запаси могат да се прилагат мерките по Регламент (ЕО) No 847/96.
 (3)
 С регламенти (ЕС) 2018/1628 (6), (ЕС) 2018/2025 (7), (ЕС) 2018/2058 (8) и (ЕС) 2019/124 (9) на Съвета се установяват риболовните квоти за определени запаси за 2019 г.
 (4)
 Преди 31 октомври 2018 г. някои държави членки поискаха съгласно член 4, параграф 2 от Регламент (ЕО) No 847/96 част от квотите им за 2018 г. за запасите, посочени в приложението към настоящия регламент, да бъде удържана и прехвърлена за следващата година. Удържаните количества следва да бъдат добавени към квотите за 2019 г. в границите, посочени в същия регламент.
 (5)
 При прилагането на тази възможност за гъвкавост бяха проверени и взети предвид допустимостта на поисканите прехвърляния на запаси и състоянието на експлоатация на тези запаси. Следователно за тези запаси може да се прехвърли квотата, удържана през 2018 г., за 2019 г. в съответствие член 4, параграф 2 от Регламент (ЕО) No 847/96.
 (6)
 Някои държави членки поискаха част от техните квоти за 2018 г. за запасите от брадата мерлуза да бъде удържана и прехвърлена за следващата година, но в Регламент (ЕС) 2018/2025 не се определя общ допустим улов за брадата мерлуза в подзони 1—10, 12 и 14 на ICES. Следователно удържаните квоти за 2018 г. за запасите на брада мерлуза не могат да се прехвърлят.
 (7)
 За да се избегне прекомерната гъвкавост, която би навредила на принципа на разумната и отговорна експлоатация на живите морски биологични ресурси, би възпрепятствала постигането на целите на общата политика в областта на рибарството и би влошила биологичното състояние на запасите, се изключва гъвкавостта по отношение на квотите в две последователни години, предвидена в член 15, параграф 9 от Регламент (ЕС) No 1380/2013 на Европейския парламент и на Съвета (10). Аналогично, когато държава членка е използвала възможността за гъвкавост по отношение на квотите в две последователни години, предвидена в член 15, параграф 9 от Регламент (ЕС) No 1380/2013, за конкретен рибен запас, спрямо него не може да